Diari Oficial de la Generalitat Valenciana


Sumari del DOGV 4770, del 08-06-2004 (2004/5780)

Informació pública de la modificació puntual del pla general de Canet d'En Berenguer en l'àmbit de les zones VIII-APT/12 i RD-VIII-APT.
---------------------------------------------------------------------------------------------------------------------------------------

### Dades del document

Número de DOGV
:   4770

Data del DOGV
:   08-06-2004

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2004/5780


Organisme emissor
:   Ajuntament de Canet d'en Berenguer

Tipus de document
:   Anunci

Informació pública de la modificació puntual del pla general de Canet d'En Berenguer en l'àmbit de les zones VIII-APT/12 i RD-VIII-APT. [2004/F5780]
  
El Ple de l'ajuntament, en la sessió extraordinària del dia 26 de desembre de 2003 va adoptar, entre altres, l'acord de modificació puntual del Pla General d'Ordenació Urbana de Canet d'En Berenguer, i després d'exposar-lo com cal al públic el va aprovar definitivament en la sessió ordinària del dia 15 d'abril de 2004.
  
És procedent la publicació literal de les ordenances i aspectes modificats basats en el següent:
  
«Text refós de les normes d'ordenació detallada del pla general
  
Secció tercera
  
Zona d'ordenança
  
Zona comercial i d'apartaments turístics dels polígons VII i VIII
  
Article 32. Àmbit de la normativa
  
1. Zona d'ordenança en l'àmbit dels polígons VII i VIII en la qual l'ús comercial és compatible amb l'ús detallat de l'apartament turístic.
  
2. El mode o classe d'ordenació d'esta zona d'ordenança és per definició volumètrica.
  
Article 33. Règim general d'usos detallats de l'edificació: dominant, compatibles i incompatibles
  
a) Ús dominant: xicotet comerç, excepte en l'illa identificada amb la clau, VIII-APT/12, en la qual l'ús detallat dominant són els apartaments turístics, d'acord amb el que s'establix en el Decret del Govern Valencià 30/1993. En esta mateixa illa hauran de disposar-se, preferentment en les plantes de soterrani, un total de 221 places d'aparcament, de les quals 74 seran d'accés públic.
  
b) Usos compatibles: comerç mitjà, i dels classificats com a espectacles, establiments públics, i activitats recreatives, els següents: hoteleria i restauració, jocs recreatius i d'atzar, i activitats culturals i d'oci.
  
c) Incompatibles: tots els altres.
  
Article 34. Limitacions a l'exercici d'usos detallats. Matriu d'exclusió d'activitats qualificades
  
Atés el que s'establix en el paràgraf 2 de l'article 18 de les normes d'ordenació estructural, es prohibix l'exercici dels usos detallats conceptuats com a activitat qualificada, que s'assenyalen amb «x» a la taula que es reproduïx en l'article 11. En qualsevol cas no es permeten els usos detallats, restaurants, bars i cafeteries (bar) amb ambient musical, i pubs (Pbs).
  
Article 35. Forma i dimensions de la parcel·la mínima edificable
  
Cada una de les illes a les quals s'estén esta qualificació urbanística té la condició de parcel·la mínima edificable.
  
Article 36. Paràmetres relatius al volum i la forma
  
a) Coeficient d'edificabilitat neta: 2,00 m²t/m², excepte en l'illa VIII-APT/12, en la qual l'ús dominant és apartaments turístics i el coeficient d'edificabilitat neta, 12,00 m²t/m².
  
b) Altura reguladora (altura de cornisa màxima): 6,50 metres excepte en l'illa VIII-APT/12, en la qual l'ús dominant és apartaments turístics i l'altura de cornisa màxima és la que correspon al número de plantes màxim que es determina en l'apartat anterior, conforme al que s'establix en les ordenances municipals de policia de l'edificació.
  
c) Alineacions de volum: les alienacions del volum principal de l'edificació són les que es determinen en els plànols d'ordenació i separen esta zona d'ordenança de qualsevol altra de les previstes en el pla.
  
d) Cossos en volada: es permetrà la composició de tota classe de cossos en volada, oberts, o tancats, respecte a les alineacions del volum principal de l'edificació amb observació de les regles següents:
  
La suma de les superfícies dels cossos ixents serà inferior al 50% de la superfície total dels plànols que limiten en alçat del volum principal de l'edificació.
  
La volada màxima serà inferior a 1,30 metres i es disposarà a partir de l'altura de cornisa de la planta baixa i en qualsevol cas sempre per damunt de 3,50 metres sobre la rasant.
  
e) Elements ixents: s'admeten ràfecs i cornises l'ixent dels quals no excedisca de 80 centímetres.»
  
Cosa que es publica d'acord amb el que s'establix en l'article 59 de la Llei 6/1994, de 15 de novembre, Reguladora de l'Activitat Urbanística, per a la seua entrada en vigor i executivitat i general coneixement.